KIRJALLINEN KYSYMYS P-2245/00 esittäjä(t): Ari Vatanen (PPE-DE) komissiolle. Raja-alueiden asema Tacis CBC-ohjelman hallinnossa.



Virallinen lehti nro 081 E , 13/03/2001 s. 0179 - 0180



KIRJALLINEN KYSYMYS P-2245/00 esittäjä(t): Ari Vatanen (PPE-DE) komissiolle (29. kesäkuuta 2000) Aihe: Raja-alueiden asema Tacis CBC-ohjelman hallinnossa Euroopan unionin ja Venäjän välinen maaraja muodostaa maailman suurimman elintasokuilun. Tiedonannossa Strategiset tavoitteet vuosina 20002005 komissio ilmoitti kohdistavansa erityistä huomiota Venäjän kanssa harjoitettavan yhteistyön lujittamiseen. Komissaari Barnier totesi vastauksessaan kysymykseeni (P-1379/00)(1), että Interreg III:n toteuttamisessa rajat ylittävää toimintaa edistävien pienimuotoisten hankkeiden hallinnointi voitaisiin sisällyttää suoraan rajat ylittävää yhteistyötä koskeviin aloitteisiin, kuten Euregio. Tacis CBC-ohjelman päätöksentekoon liittyy ongelmia, jotka vaikeuttavat sen koordinointia Interreg-ohjelman kanssa EU:n ja Venäjän raja-alueilla. Tacis CBC-ohjelmasta päätökset tehdään Brysselissä ja se ei ole ohjelmaperusteinen, kun taas Interregin päätöksenteko tapahtuu ohjelmapohjaisesti aluetasolla. Pohjois-Karjalan Liiton (FIN) ja Karjalan Tasavallan (RUS) mukaan komissio ei ole pyytänyt alueiden tai niiden perustaman Euregio Karelian lausuntoja Tacis CBC-projekteista, joita koskevat komission päätökset on tarkoitus tehdä 28. kesäkuuta ja vahvistaa heinäkuussa. Myös komission mukaan lausunnot on pyydetty vain Moskovan Tacis-toimistolta, Taciksen alueelliselta tekniseltä toimistolta ja ministeriöltä Moskovasta. Raja-alueyhteistyön laadun kehittämiseksi sekä Taciksen ja Interregin koordinoinnin parantamiseksi olisi toivottavaa, että Tacis CBC-hankkeiden hallinnointi Interregin tavoin siirretään aluetasolle, esimerkiksi Euregiolle. Vähimmäisvaatimuksena on lausuntojen pyytäminen esitetyistä Tacis CBC-hankkeista Euregiolta tai vastaanottaja-alueelta, jolla esimerkiksi Karjalan tasavallassa on oma raja-alueohjelmansa. 1. Kuinka komissio suhtautuu Euregio Karelian ehdotukseen kokeilusta, jossa Euregion hallintokomitea tekisi hankepäätökset ohjelmaperusteisesti aluetasolla myös Tacis CBC-ohjelman osalta? 2. Aikooko komissio tulevaisuudessa kuulla Tacis CBC-projektien päätöksenteossa vastaanottaja-alueen (kuten Venäjän tasavallan) näkemyksiä esitetyistä hankkeista? (1) Katso sivu 34. Christopher Pattenin komission puolesta antama vastaus (19. heinäkuuta 2000) Komissio esitti 27. kesäkuuta 2000 Tacis-ohjelman hallintokomitean keskusteltavaksi Tacis CBC ohjelmaa koskevan strategisen asiakirjan, jossa hahmotellaan ohjelman tulevia suuntaviivoja. Asiakirjan pohjalta laaditaan nyt ensi vaiheessa nelivuotinen ohjelma, jossa esitetään yksityiskohtaisesti tavoitteet ja painopisteet, ja sen jälkeen vuosittainen ohjelma, jossa luetellaan vuoden 2000 talousarviosta rahoitettavat konkreettiset hankkeet. Molemmat ohjelmat esitetään Tacis-komitealle myöhemmin tänä vuonna. Näiden strategisten asiakirjojen valmistelun yhteydessä on pyydetty lausuntoja useilta yhteistyökumppaneilta. Tacis-ohjelman tekniset toimistot Pietarissa ja Petroskoissa ovatkin välittäneet niiden toiminta-alueilta tulleita ideoita erityisen aktiivisesti. Lisäksi kaikissa Tacis CBC -hankkeissa on osapuolina myös paikallisviranomaisia ja muita paikallisia toimijoita, millä varmistetaan alueiden täysipainoinen osallistuminen koko ohjelmaan. Tämä koskee erityisesti kysyntään perustuvia pienhankkeita, joilla edistetään paikallistason aloitteita kyseisellä alueella. Euroregio Karelian ehdottaman kokeilun osalta on todettava, että Tacis-ohjelman menettelysääntöjen mukaan komissio ei voi siirtää päätöksentekovastuuta kolmansille osapuolille.